In nomine sancte et individue Trinitatis, Patris et Filii et Spiritus sancti, amen. Anno incarnationis ejusdem millesimo CCC° sexagesimo primo, die veneris post festum beati Dyonisii, ego Petrus de Molineto, curatus Sancti Quintini Eduensis, presbiter chori Eduensis, sanus mente et corpore, sciens, considerans et attendens quod, propter delictum primi parentis, quelibet humana successio transitoria est et mortalis et quemcumque, velit, nolit, ingredi oporteat portas ejus, timens etiam ne decedam intestatus, quod absit, idcirco ad laudem et honorem Domini nostri Jhesu Christi et gloriose virginis Marie, matris ejus, tociusque celestis curie paradisi, hoc meum presens testamentum seu hanc meam ultimam voluntatem solam et unicam facio et ordino, omni alia revocata et cassata si unquam feci, et de me et bonis meis michi a Deo collatis dispono et ordino in hunc modum. In primis, animam meam recommendo altissimo Creatori qui eam sanguine suo proprio redemit. Item, sepulturam corporis mei eligo ante ecclesiam beatorum Nazarii et Celsi Eduensis, si placet dominis meis decano et capitulo Eduensi. Item, volo et precipio quod debita et clamores mei solvantur et pacificentur. Item, volo et precipio quod luminare meum fiat de octo libris cere. Item, volo et precipio quod die obitus mei decantentur vigilie de deffunctis circa corpus meum per octo presbiteros pro remedio anime mee, et cuilibet dicenti dictas vigilias do et lego unum grossum Turonensium argenti semel. Item, volo et precipio quod legantur circa corpus meum sex psalteria pro remedio anime mee, et cuilibet dicenti do et lego unum grossum Turonensium argenti cum dimidio. Item, do et lego duobus capellanis qui corpus meum sepelient, cuilibet pro pena et labore, duos grossos Turonensium argenti. Item, do et lego quatuor capellanis qui corpus meum deportabunt ad ecclesiam et ab ecclesia usque ad cimiterium, cuilibet ipsorum unum grossum Turonensium argenti. Item, volo et ordino quod die obitus mei celebrentur triginta misse pro remedio anime mee et benefactorum meorum, et do et lego cuilibet sacerdoti celebranti unum grossum Turonensium argenti cum dimidio. Item, do et lego pro campanis pulsandis die obitus mei quatuor grossos Turonensium semel. Item, do et lego pro pictancia distribuenda die obitus mei inter dominos meos decanum et capitulum Eduense, presbiteros et choriales ecclesie Eduensis, quatuor florenos de Florencia semel. Item, do et lego domino Eduensi episcopo decem solidos semel. Item, do et lego rectori seu curato ecclesie Sancti Quintini Eduensis, successori meo, pro duabus missis celebrandis ab eodem infra trecenarium diem obitus mei, decem solidos Turonensium semel. Item, do et lego fabrice ecclesie Eduensis decem solidos Turon. semel. Item, do et lego ecclesie Sancti Stephani de Strata quinque solidos semel, pro duabus missis celebrandis pro remedio anime mee infra trecenarium diem obitus mei. Item, do et lego monialibus Sancti Georgii Eduensis quinque solidos Turon. semel, et ob hoc teneantur dicere in sua ecclesia Sancti Georgii septem psalmos pro remedio anime mee. Item, do et lego ecclesie Sancti Leodegarii de Couhardo quinque solidos Turon. semel pro duabus missis celebrandis a rectore dicte ecclesie infra trecenarium diem obitus mei. Item, do et lego capelle Sancte Anastasie Eduensis unum cereum de una libra cere, qui ardebit, quamdiu durabit, supra altare Sancte Anastasie in missis celebrandis. Item, do et lego ecclesie de Molineto, in qua fui baptizatus, pro anniversario meo perpetuo faciendo in eadem ecclesia de tribus missis celebrandis singulis annis in crastino Nativitatis beate Marie virginis, unam secturam prati, sitam ante molendinum dicti Mareschaul, qui quondam fuit Johanneti dicti Bureaul, custellarii, pro remedio anime mee, parentum et benefactorum meorum. Item, do et lego imperpetuum ecclesie de Molineto unam pintam olei, quam habeo super unam peciam terre sitam en Chaulme Ronde, quam assedeo et assigno pro luminari in dicta ecclesia faciendo, que quidem pecia terre quondam fuit relicte dicti au Sonoy. Item, do et lego Regnaude, pedisete mee, lectum munitum in quo ipsa jacet et unam vestem de meis vestibus post primam meliorem, cum tunica et capucio. Item, do et lego dicte Dameron unam aliam vestem cum tunica et capucio pro serviciis ab ipsis michi impensis et factis. Item, volo et precipio quod residuum vestium mearum detur et erogetur per executores meos inferius nominatos pauperibus parentibus meis. Item, heredes meos facio omnes illos et illas qui de jure et consuetudine debent esse in bonis meis immobilibus. Item, volo, precipio et ordino quod si sit aliquod residuum bonorum meorum mobilium quod vendatur et distribuatur per executores meos pauperibus Christi pro remedio anime mee, aut alias prout ipsis et eorum cuilibet melius videbit expedire, prius executione mea completa et perfecta, ad quod presens meum testamentum seu hanc meam ultimam voluntatem exequendam executores meos facio, constituo et ordino dilectos meos dominos carissimos et amicos, videlicet dominos Regnaudum de Crisseyo, capellanum Beate Marie in ecclesia Eduensi, Girardum de Borbonio, Guillermum Loischete, beneficiatos in ecclesia Eduensi, Johannem de Charmoy, curatum de Cerix, presbiteros chori Eduensis, Stephanum Serarii et Robertum Sanerii, clericos, et eorum quemlibet in solidum, ita quod non sit melior condicio occupantis, et quod si omnes ad dictam meam executionem faciendam vacare non potuerint, tres, duo aut unus ipsorum nichilominus exequantur, etc. Datum et actum Edue, in ecclesia Beati Quintini Eduensi, anno et die supradictis, presentibus discretis viris dominis Girardo de Borbonio, Guillermo Le Villat, Guillermo Tourtelat, Odino Dautrelais dicto Brecenot, presbiteris chori Eduensis, et Perroneto dicto Bibi, testibus ad premissa specialiter invocatis.